Britiske myndigheder advarer: Er dit barn meget online, kan det være på vej ud i it-kriminalitet

Børns interesse for kodning og et stort internetforbrug kan ifølge britiske myndigheder være suspekt. Forældre bliver i en ny skrivelse opfordret til at holde øje med tegn på, at deres børn kan være på vej ud i cyberkriminalitet.

Interesse for kodning? Meget tid online? Det britiske National Crime Agency (NCA) opfordrer forældre til at holde øje med tegn, der ifølge myndigheden kan indikere, at børn er på vej ud i cyberkriminalitet.

Det fremgår af en skrivelse på nationalcrimeagency.gov.uk. Teksten er ikke behæftet med en dato, men ifølge Internet Archive ser den først ud til at være registeret i dag, 9. december. Så den er formodentlig ny.

I første omgang bliver det slået fast, at cyberkriminalitet ikke er en offerløs forbrydelse. Herefter bliver der forklaret lidt om forskellige begreber i genren - hacking, malware og DDoS-angreb.

Og så bliver der gjort opmærksom på, at de cyberkriminelle handlinger kan medføre en plettet straffeattest, som kan påvirke både uddannelsesmuligheder og karriere. Og i grelle tilfælde kan cybercrime give fængsel i op til 10 år, fremgår det af hjemmesiden.

Det er nok de færreste forældre, der ønsker, at et eller flere af disse scenarier skal overgå deres børn. I den forbindelse er NCA klar med en hjælpende hånd.

NCA: Advarselstegn på cyberkriminalitet

Organisationen har nemlig opstillet en liste under titlen ‘Advarselstegn på cyberkriminalitet’, som forældre kan læne sig op ad:

Bruger dit barn al sin tid online?

Er de interesserede i kodning? Har de uafhængigt undervisningsmateriale om computerbrug?

Har de uregelmæssige søvnmønstre?

Får de deres indtægt fra online-aktiviteter, ved du hvorfor og hvordan?

Er de modvillige, når de bliver spurgt, hvad de foretager sig online?

Bruger de al den tilladte data på hjemmebredbåndet?

Er de blevet mere socialt isolerede?

»Hvis en ung person udviser nogle af disse tegn, så prøv at have en samtale med dem om deres onlineaktiviteter,« fortsætter skrivelsen fra NCA.

Trang til kodning er dog ikke nødvendigvis kun et tegn på, at en kriminel løbebane kan være under opsejling, fremgår det af teksten.

NCA fremhæver nemlig også, at evner inden for programmering, gaming, cybersikkerhed og andet it-relateret er i høj kurs, og at der er mange karrieremuligheder forbundet med den slags.

Hjemmesiden indeholder også et lille videoindslag om emnet, der kan ses her: